Batman: Yön ritari iskee jälleen

Yön ritari iskee jälleen (engl. Dark Knight Strikes Again) on Frank Millerin piirtämä ja käsikirjoittama, ja Lynn Varleyn värittämä kolmiosainen Batman-sarja, joka on julkaistu sarjakuvaromaanina. Sarja julkaistiin alun perin vuosina 2001–2002. Tarinan tapahtumat sijoittuvat aikaan viisi vuotta Millerin Yön ritarin tapahtumien jälkeen.

 Juoni 
Tarinan alussa Batmanin apuri Carrie Kelley, uusi Kissanainen, vapauttaa yhdessä Batman-poikien, eli Lepakkopoikien kanssa vanhoja supersankareita, jotka Lex Luthor ja Brainiac ovat sulkenet pois yhteiskunnasta. Luthor hallitsee salaa Yhdysvaltoja luomansa hologrammi-presidentin avulla ja on pakottanut puolelleen jopa Teräsmiehen, jonka planeetan ainoan jäljelle jääneen kaupungin Kandorin Brainiac on sulkenut asukkaineen pulloon. Batman on päättänyt tehdä lopun tästä juonesta kokoamalla ympärilleen supersankarijoukon, joka erikoisvoimiaan hyödyntämällä kykenee vapauttamaan maailman. Samanaikaisesti kaupunkiin saapuu myös uusi uhka, kun Jokerilta näyttävä kuolematon mies alkaa murhata sankareita. Kapteeni Marvel ja Teräsmies yrittävät taistella Brainiacia vastaan, joka on hyökännyt Metropolisiin, mutta Kapteeni Marvel kuolee taistelun aikana yrittäessään puolustaa kaupungin asukkaita. Teräsmiehen pelastaa hänen ja Ihmenaisen salainen tytär Lara, jonka olemassaolo salattiin hallitukselta.

Teräsmies, Ihmenainen ja Lara liittyvät Batmanin puolelle päätettyään hänen menetelmien olevan ainoa oikea tapa toimia. Lara antaa itsensä joutua Brainiacin vangiksi samalla, kun Batman antaa itsensä joutua Luthorin vangiksi oppiakseen lisää tämän suunnitelmista. Atomi onnistuu livahtamaan Kandoriin ja onnistuu vapauttamaan sen askkaat, jotka onnistuvat tuhoamaan Brainiacin yhdistetyillä lämpökatseillaan. Sitten supersankarit tuhoavat diktatuurin voimanlähteen ja yllyttävät vallankumoukseen. Luthor on laukaissut satelliitteja tuhotakseen suurimman osan maailman väestöstä, mikä jättää hänelle paremmin hallittavissa olevan määrän ihmisiä. Puhtaaksi tahdonvoimaksi muuttunut Vihreä Lyhty saapuu avaruudesta ja tuhoaa Luthorin satelliitit ja Haukkamiehen ja Haukkatytön poika Hawkboy tappaa Luthorin kostaakseen hänelle vanhempiensa kuolemat.

Batman palaa lepakkoluolaan ja kohtaa Jokerin näköisen miehen, joka pitää yllään Robinin asua ja paljastuu hänen entiseksi apurikseen Dick Graysoniksi, jonka Batman oli erottanut kauan sitten tämän "pelkuruuden ja epäpätevyyden vuoksi". Grayson oli alistanut itsensä Luthorin ja muiden roistojen radikaalille geeniterapialle ja muuttunut rikollisesti hulluksi geenimuuntelun jälkeen, mikä oli antanut hänelle muodonmuutoskyvyn ja voimakkaan paranemiskyvyn. Kun Batman ja Grayson muistelevat halveksivasti synkkää yhteistä historiaansa, Batman pudottaa hänet ansaluukun läpi kilometrien syvyyteen, joka on täynnä laavaa samalla, kun Kumimies pelastaa Carrien. Grayson saa otteen reunasta, kiipeää ylös kuilusta ja kohtaa Batmanin, jonka hyökkäykset eivät vaikuta Graysoniin tämän erikoiskykyjen takia. Viimeisenä keinonaan Batman heittää itsensä ja Graysonin kuiluun. Grayson putoaa laavaan ja hajoaa. Teräsmies pelastaa Batmanin viime hetkellä, kun Lepakkoluola räjähtää, ja vie hänet Carrien luo Batmobileen.

 Lähteet 

Luokka:Batman
Luokka:DC Comicsin sarjakuvat
Luokka:Sarjakuvaromaanit
Luokka:Sarjakuvalyhytsarjat
Luokka:Vuoden 2002 kirjat